Informatīvā ziņojuma “Viedās specializācijas stratēģijas monitorings” 5. pielikums

# **EIROPAS INOVĀCIJAS REZULTĀTU PĀRSKATS**

Valstu inovācijas spējas savstarpējai salīdzināšanai tiek lietoti dažādi pārskati un indeksi, kurus izstrādā starptautiskās organizācijas, kā arī dažādas konsultāciju un finanšu institūcijas. Daži no tiem ir Globālais Inovācijas indekss (Global Innovation Index)[[1]](#footnote-2), Bloomeberg Inovācijas indekss (Bloomberg Innovation Index)[[2]](#footnote-3), kā arī Eiropas Inovācijas rezultātu pārskats (European Innovation Scoreboard).[[3]](#footnote-4)

Eiropas Savienības (ES) un tās dalībvalstu, t.sk. Latvijas inovācijas spējas salīdzināšanas rīks, kas sniedz novērtējumu par šo valstu inovācijas jomas attīstības tendencēm, t.sk. salīdzinājumā ar galvenajiem ES starptautiskajiem konkurentiem, ir Eiropas Komisijas (EK) ikgadēji publicētais Eiropas Inovācijas rezultātu pārskats (EIS).

EIS ietver detalizētu analīzi un informāciju par 25 rādītājiem, norādot uz ES dalībvalstu stiprajām un vājajām vietām, balstoties uz būtisku inovācijas virzītājspēku novērtējumu – sākot no pētniecības sistēmas efektivitātes un valsts/ privātā sektora investīcijām pētniecībā un attīstībā (P&A), beidzot ar intelektuālā īpašuma jomas sekmības salīdzinājumu, kā arī ekonomiskajiem efektiem un atdevi, kas raksturo valsts inovācijas potenciālu.

EIS 2016.gada pārskatā (sagatavots par 2015.gadu), Latvija pirmo reizi iekļauta “vidējo inovatoru” (moderate innovators) valstu grupā, kas apliecina, ka šo valstu sniegums inovācijas jomā ir 50-90% no ES 28 valstu (ES-28) vidējā līmeņa. Pārskatā aplūkotajā periodā par 2008.-2015.gadu Latvija ir uzrādījusi visaugstāko inovācijas izaugsmes ikgadējo pieaugumu starp visām ES dalībvalstīm, sasniedzot 4% (ES vidējais pieaugums – 0,74%).

*Attēls Nr.1: European Innovation Scoreboard 2016*

Analizējot Pārskata komponentes (sk. attēlu Nr.1) secināms, ka salīdzinoši labāki rādītāji Latvijai ir cilvēkresursu attīstības (augstāko izglītību ieguvušo iedzīvotāju skaits, augstākā līmeņa vidējo izglītību ieguvušo jauniešu skaits), piesaistītās riska kapitāla investīcijas, kā arī rādītājs, kas raksturo tos uzņēmumu izdevumus inovācijai, kas nav P&A. Savukārt vājāki rezultāti novērojami tādos Pārskatā ietvertajos indikatoros kā: uzņēmumu izdevumi P&A; inovatīvi mazie un vidējie uzņēmumi (MVU), kas sadarbojas ar citiem; strauji augoši inovatīvi uzņēmumi; publiskā un privātā sektora kopīgi sagatavotās publikācijas. Zem ES vidējā līmeņa ir arī rādītāji, kas raksturo publisko un privāto zinātnisko publikāciju skaitu; doktorantūras studentu skaitu ārpus ES; ieņēmumus no licencēm un patentiem ārzemēs; kā arī uzņēmumu izdevumus P&A.

Latvijas sniegums EIS kopumā ir uzlabojies – 2016.gada Pārskatā par 2015.gadu Latvija visos rādītājos kopā sasniedza 54% no ES dalībvalstu vidējā rādītāja (2008.gadā – 43%). Tomēr Latvijas veiktspēja lielākajā daļā EIS indikatoru saglabājās zem vidējā ES valstu līmeņa, sevišķi tādos rādītājos kā: Publisko un privāto zinātnisko publikāciju skaits (1%), Ārpussavienības doktorantūras studenti (16%), Ieņēmumi no licencēm un patentiem ārzemēs (3%), Uzņēmumu izdevumi P&A (19%). Latvijas relatīvi stiprās puses identificējams divos rādītājos: Uzņēmumu investīciju rādītājā vērtētais apakšrādītājs – Izdevumi inovācijai, kas nav P&A (201%) un (Finanšu un atbalsta rādītājā vērtētais apakšrādītājs – Riska kapitāla investīciju apjoms no IKP (155%).

2016.gada Pārskatā kāpums ir novērojams vairākos indikatoros, piemēram, Ārpussavienības doktorantūras studenti (+40%), Kopienas preču zīmes (+12%), Jauni doktorantūras studiju beidzēji (+9,4%). Savukārt vislielākais kritums novērojams šādos indikatoros: Publiskā un privātā sektora kopīgi izstrādātas publikācijas (-14%), Ieņēmumi no licencēm un patentiem ārzemēs (-12%), kā arī Starptautiskie patentu pieteikumi (PCT) sociālo izaicinājumu jomā (-6,2%) (sk. Tabulu Nr.1)

|  |  |  |  |  |  |
| --- | --- | --- | --- | --- | --- |
| **Rādītāji** | **Laika periods, kura dati tiek izmantoti** | **LV izmaiņas pret iepriekšējo gadu (%)** | **% no ES-28 rādītāja, IUS2016** | | |
| **LV** | **LT** | **EE** |
| **Cilvēkresursi** |  | **5,6** | **93** | **121** | **96** |
| Jauni doktorantūras studiju beidzēji | 2007-2014 | **9,4** | 51 | 60 | 61 |
| Augstāko izglītību ieguvušie iedzīvotāji (30-34.g.vec.) | 2008-2015 | 6,5 | 106 | 146 | 117 |
| Augstākā līmeņa vidējo izglītību ieguvušie jaunieši | 2008-2015 | 1,1 | 104 | 111 | 100 |
| **Atvērta, izcila, pievilcīga pētniecības sistēma** |  | **17** | **36** | **29** | **73** |
| Zinātnisku publikāciju līdzautori starptautiskos izdevumos, publikāciju skaits uz 1 milj. iedz. | 2008-2015 | 9,3 | 48 | 77 | 198 |
| 10 % zinātniskās publikācijas, uz kurām visvairāk atsaucas pasaulē, % no kopējo zinātnisko publikāciju skaita valstī | 2006-2013 | 3,8 | 60 | 43 | 69 |
| Ārpussavienības doktorantūras studenti | 2007-2014 | **40,0** | **16** | 8 | 25 |
| **Finanses un atbalsts** |  | **5,4** | **87** | **110** | **148** |
| Publiskā sektora izdevumi P&A, % no IKP | 2007-2014 | 2,8 | 63 | 100 | 111 |
| Riska kapitāls | 2008-2015 | 8,0 | **155** | 130 | 217 |
| **Uzņēmumu investīcijas** |  | **3,4** | **100** | **83** | **130** |
| Uzņēmumu izdevumi P&A, % no IKP | 2007-2014 | 4,8 | **19** | 23 | 48 |
| Izdevumi inovācijai, kas nav P&A, % no apgrozījuma | 2006, 2008,  2010, 2012 | 2,0 | **201** | 160 | 227 |
| **Sadarbība un uzņēmējdarbība** |  | **-14** | **22** | **35** | **96** |
| MVU iekšējas inovācijas | 2006, 2008,  2010, 2012 | -0,6 | 48 | 48 | 96 |
| Inovatīvi MVU, kas sadarbojas ar citiem | 2006, 2008,  2010, 2012 | -3,0 | 44 | 73 | 153 |
| Publiskā un privātā sektora kopīgi izstrādātas publikācijas, publikāciju skaits uz 1 milj. iedz. | 2008-2014 | -14 | **1** | 5 | 20 |
| **Intelektuālais īpašums** |  | **2,6** | **59** | **46** | **77** |
| PCT patentu pieteikumi | 2006-2013 | -0,2 | 23 | 17 | 28 |
| PCT patentu pieteikumi sociālo problēmu jomā | 2005-2012 | -6,2 | 27 | 12 | 20 |
| Kopienas preču zīmes | 2008-2015 | **12,0** | 73 | 65 | 190 |
| Kopienas dizainparaugi | 2008-2015 | 6,0 | 51 | 29 | 69 |
| **Inovatīvie uzņēmumi** |  | **2,3** | **22** | **21** | **80** |
| MVU, kas ievieš izstrādājumu vai procesu inovācijas | 2006, 2008,  2010, 2012 | 1,2 | 51 | 53 | 108 |
| MVU, kas ievieš tirgvedības vai organizācijas inovācijas | 2006, 2008,  2010, 2012 | 7,5 | 64 | 70 | 86 |
| Strauji augoši inovatīvi uzņēmumi | 2010-2013 | -1,7 | 66 | 62 | 85 |
| **Ekonomiskie efekti/rezultāti** |  | **-0,7** | **44** | **29** | **56** |
| Nodarbinātība zinātnes ietilpīgās aktivitātēs | 2008-2014 | 4,3 | 78 | 63 | 82 |
| Vidēji augsto un augsto tehnoloģiju produktu eksporta īpatsvars | 2008-2015 | 0,2 | 57 | 61 | 76 |
| Zināšanu ietilpīgu pakalpojumu eksports | 2010-2013 | -1,1 | 79 | 29 | 70 |
| Tirgum jaunu un uzņēmumam jaunu inovāciju pārdevumi | 2006, 2008,  2010, 2012 | 5,9 | 40 | 44 | 63 |
| Ieņēmumi no licencēm un patentiem ārzemēs, % no IKP | 2007-2014 | -12 | 3 | 10 | 8 |

1. <https://www.globalinnovationindex.org/gii-2016-report> [↑](#footnote-ref-2)
2. <https://www.bloomberg.com/graphics/2015-innovative-countries/> [↑](#footnote-ref-3)
3. <http://ec.europa.eu/growth/industry/innovation/facts-figures/scoreboards_lv> [↑](#footnote-ref-4)